Poskantoor dok miljoene op vir agterstallige mediese bydraes(Foto: SA Post Office/Twitter) Die Suid-Afrikaanse Poskantoor (Sapo) het meer as R3 miljoen aan agterstallige mediesefondsbydraes namens van sy werknemers aan die mediese skema, Medipos, betaal. Slegs werknemers wat ook Solidariteit-lede is se fooie is betaal danksy dié vakbond wat hom vroeër tot die hof gewend het. Die betrokke lede se voordele bly nou van krag nadat betaling vandeesweek deur die mediese fonds ontvang is. “Dit is besonder kommerwekkend dat Solidariteit hom jaarliks tot die hof moet wend om te verseker dat Sapo na sy werknemers omsien,” sê Anton van der Bijl, hoof van regsake by Solidariteit. “Dienskontrakte word juis opgestel om werknemers se regte te beskerm, maar Sapo ignoreer dit kwansuis.” Sapo versuim steeds om die agterstallige skuld van honderde ander werknemers te betaal, en sou die minimum betaalbare bedrag nie vereffen word nie, sal hierdie werknemers hul mediesefondsvoordele verloor. Solidariteit is van mening dat Sapo sy statutêre verpligtinge ignoreer en dat sodanige wanbetaling die lewe van lede wat aan lewensgevaarlike siektes ly, in gedrang bring. “Medipos kan nie slegs op Solidariteit-lede se bydraes oorleef nie en die voortdurende wanbetaling van die Poskantoor is ŉ reusebekommernis vir die voortbestaan van die mediese fonds.” Solidariteit het verlede jaar ŉ skikkingsbevel bekom om te verhoed dat sy lede by die Poskantoor hul mediesefondsvoordele verloor. “Die blote feit dat Sapo voor die hof gedaag moet word om te voldoen aan ooreenkomste waarvan hy deel is, is ŉ skreiende skande. Sonder nadenke is diegene in beheer van ondernemings in die openbare sektor besig om hulle werknemers se regte en lewens te minag terwyl hulle hierdie instellings in die grond in bestuur,” meen Van der Bijl. Die Poskantoor is verlede jaar reeds deur ŉ hofgeding gedwing om bykans R600 miljoen aan werknemers se mediese fondse oor te betaal. Solidariteit het onderneem om voortaan steeds “diegene wat dink hulle kan met bedrog en diefstal wegkom, verantwoordbaar te hou”. “Suid-Afrikaanse staatsinstellings en korrupsie is sinoniem met mekaar, maar hier word menselewens deur belastingmisbruik bedreig. Ons lede se regte sal beskerm word, en hulle sal nie aan wanbestuur oorgelaat word nie.” Solidariteit is Vrydag weer in die hof oor verdere wanbetaling aan lede wat nie deel van die aanvanklike regsaksie was nie.